Drie vas ná rooftog met speeldingArgieffoto ter illustrasie Drie verdagtes is in ŉ kroeg in Johannesburg in hegtenis geneem kort nadat hulle glo ŉ gewapende rooftog met ŉ speelgoedpistool uitgevoer het. Kapt. Xoli Mbele, polisiewoordvoerder, het gesê die drie verdagtes, tussen 17 en 33 jaar oud, is Woensdag in die kroeg vasgetrek nadat hulle glo twee mense in die middestad beroof het. “Die drie verdagtes het na bewering ŉ 42-jarige man en sy vriend omstreeks 11:30 op die hoek van Jeppe- en Mooistraat beroof,” het Mbele gesê. “Die slagoffer het ŉ wit Quantum bestuur en het by ŉ rooi verkeerslig stilgestaan toe die drie mans hom genader en ŉ vuurwapen op hom gerig het.” Die verdagtes het die slagoffers se selfone afgeneem en van die toneel gevlug. “Polisiebeamptes was op die hoek van Jeppe- en Pollystraat besig met roetine-misdaadvoorkomingspligte toe die twee slagoffers hulle van die rooftog ingelig het. Die polisie het saam met die mans rondgery en ook in ŉ plaaslike kroeg gaan soek. Die slagoffers het die verdagtes in die kroeg uitgewys terwyl hulle besig was om hulself te geniet.” Mbele het gesê ŉ speelgoedpistool en die slagoffers se selfone is in die verdagtes se besit gevind, waarna hulle in hegtenis geneem is. ŉ Volledige ondersoek is van stapel gestuur. Die verdagtes moet binnekort in die Johannesburgse landdroshof verskyn.